สิ่งที่ส่งมาด้วย 1

**หลักเกณฑ์และเงื่อนไขในการรับเงินประจำตำแหน่งสำหรับตำแหน่งประเภทวิชาการ**

**ระดับทรงคุณวุฒิ ในสังกัดกระทรวงสาธารณสุข**

ตามหนังสือสำนักงาน ก.พ. ที่ นร 1006/ว 16 ลงวันที่ 3 กรกฎาคม 2567 ก.พ. ได้กำหนดหลักเกณฑ์และเงื่อนไขในการรับเงินประจำตำแหน่งสำหรับตำแหน่งประเภทวิชาการ ระดับทรงคุณวุฒิ ที่มีประสบการณ์ ทักษะ และสมรรถนะ สำหรับตำแหน่งในสายงานที่ ก.พ. กำหนดให้มีสิทธิได้รับเงิน ประจำตำแหน่ง ให้มีความเหมาะสมและสอดคล้องกับกฎ ก.พ. ว่าด้วยการให้ข้าราชการพลเรือนสามัญ
ได้รับเงินประจำตำแหน่ง พ.ศ. 2567 ก.พ. จึงยกเลิกหลักเกณฑ์และเงื่อนไขในการรับเงินประจำตำแหน่ง
ตามหนังสือสำนักงาน ก.พ. ที่ นร 1006/ว 6 ลงวันที่ 10 มีนาคม 2565 และอาศัยอำนาจตามมาตรา 50 วรรคสอง แห่งพระราชบัญญัติระเบียบข้าราชการพลเรือน พ.ศ. 2551 ประกอบกฎ ก.พ. ว่าด้วยการให้ข้าราชการพลเรือนสามัญได้รับเงินประจำตำแหน่ง พ.ศ. 2551 จึงได้กำหนดหลักเกณฑ์ เงื่อนไข ในการรับเงินประจำตำแหน่งสำหรับตำแหน่งประเภทวิชาการ ระดับทรงคุณวุฒิ ในอัตรา 15,600 บาท สำหรับตำแหน่ง
ในสายงานที่ ก.พ. กำหนดให้มีสิทธิได้รับเงินประจำตำแหน่ง นั้น

 กระทรวงสาธารณสุข จึงกำหนดหลักเกณฑ์และเงื่อนไขในการรับเงินประจำตำแหน่งสำหรับตำแหน่งประเภทวิชาการ ระดับทรงคุณวุฒิ ในสังกัดกระทรวงสาธารณสุข ดังนี้

**1. คุณสมบัติ**

 การได้รับเงินประจำตำแหน่งสำหรับตำแหน่งประเภทวิชาการ ระดับทรงคุณวุฒิ จะต้องดำรงตำแหน่งระดับทรงคุณวุฒิ มาแล้วไม่น้อยกว่า 1 ปี

**2. ผลงาน**

 การประเมินผลงานให้ได้รับเงินประจำตำแหน่งสำหรับตำแหน่งประเภทวิชาการ ระดับทรงคุณวุฒิ ควรเป็นผลการปฏิบัติงานหรือผลสำเร็จของงานในหน้าที่ความรับผิดชอบของตำแหน่งหน้าที่ ความรับผิดชอบของผู้ขอประเมิน สอดคล้องกับนโยบายของส่วนราชการ เป็นผลงานที่ทันสมัย และเป็นประโยชน์ แสดงถึงการใช้ความรู้ ประสบการณ์ ความเชี่ยวชาญในงานวิชาการเฉพาะด้านเป็นที่ยอมรับ ในวงวิชาการ หรือวงการด้านนั้นๆ โดยอาจนำผลการปฏิบัติงาน หรือผลสำเร็จของงานด้านอื่นที่เกี่ยวข้อง หรือเกื้อกูลกับงานของตำแหน่งที่ขอประเมินมาเสนอได้ตามความเหมาะสม หรือผลงานการให้บริการ ทางวิชาการ/ปฏิบัติการ ผลงานนวัตกรรม หรือสิ่งประดิษฐ์ใหม่ เป็นต้น

 **2.1 จำนวนผลงาน**

 จำนวนผลงาน ไม่เกิน 3 เรื่อง เรียงลำดับตามความดีเด่นหรือความสำคัญ โดยอย่างน้อย 1 เรื่อง ต้องเกี่ยวข้องกับตำแหน่งที่จะแต่งตั้ง

 **2.2 เงื่อนไขของผลงาน**

 1) เป็นผลงานที่จัดทำขึ้นในระหว่างที่ดำรงตำแหน่งระดับทรงคุณวุฒิ หรือเป็นผลงานไม่เกิน 5 ปี

 2) ไม่ใช่ผลงานวิจัย หรือวิทยานิพนธ์ที่เป็นส่วนหนึ่งของการศึกษาเพื่อขอรับปริญญา หรือประกาศนียบัตร หรือเป็นส่วนหนึ่งของการฝึกอบรม ของผู้ขอประเมิน

 กรณีผลงานที่เสนอเพื่อขอรับการประเมินจัดทำขึ้นในช่วงระยะเวลาเดียวกับ ที่ศึกษาหรือฝึกอบรม ผลงานนั้นต้องได้รับคำรับรองจากสถาบันการศึกษาหรือหน่วยงานที่จัดการฝึกอบรม ว่าไม่เป็นส่วนหนึ่งของการศึกษาในรายวิชา หรือในหลักสูตรของการศึกษา หรือฝึกอบรม แล้วแต่กรณี

3) กรณีที่...

- 2 -

 3) กรณีที่เป็นผลงานร่วมกันของบุคคลหลายคน ผู้ขอประเมินจะต้องแสดงให้เห็นว่า ได้มีส่วนร่วมในการจัดทำผลงานในส่วนใด สัดส่วนเท่าใด อย่างไร โดยมีคำรับรองจากผู้มีส่วนร่วมในผลงาน และผู้บังคับบัญชาด้วย

 4) ผลงานส่วนใดที่นำมาใช้ประเมินเพื่อแต่งตั้งให้ดำรงตำแหน่งประเภทวิชาการ ในระดับใด เพื่อขอรับเงินประจำตำแหน่งแล้ว จะนำผลงานส่วนนั้นมาใช้เสนอประเมินให้ได้รับเงินประจำตำแหน่ง ระดับทรงคุณวุฒิ อีกไม่ได้

 5) กรณีการทำผลงานที่เกี่ยวข้องกับมนุษย์ ต้องได้รับอนุมัติจากคณะกรรมการจริยธรรมเกี่ยวกับการวิจัยในมนุษย์ของโรงพยาบาลหรือหน่วยงานด้วย

 ทั้งนี้ ผลงานข้างต้นจะต้องมีคำรับรองจากผู้บังคับบัญชาอย่างน้อยสองระดับ คือ ผู้บังคับบัญชาที่กำกับดูแล และผู้บังคับบัญชาที่เหนือขึ้นไปอีกหนึ่งระดับ เว้นแต่ในกรณีที่ผู้บังคับบัญชาดังกล่าวเป็นบุคคลคนเดียวกัน ก็ให้มีคำรับรองหนึ่งระดับได้

**3. แนวทางการประเมินผลงาน**

 **3.1 องค์ประกอบในการประเมิน ได้แก่**

 1) ประโยชน์ของผลงาน

 2) ความรู้ ความชำนาญ หรือความเชี่ยวชาญและประสบการณ์ในการปฏิบัติงาน

 3) คุณภาพของผลงาน

 **3.2 การพิจารณาในแต่ละองค์ประกอบ**

 **1) ประโยชน์ของผลงาน**

พิจารณาจากผลงานนั้นเป็นการพัฒนาความก้าวหน้าในงาน สามารถใช้เป็นแบบอย่าง เป็นแหล่งอ้างอิง หรือเป็นต้นแบบในการปฏิบัติได้ หรือเป็นการประยุกต์เพื่อให้เกิดการพัฒนา หรือแก้ปัญหาในการปฏิบัติงาน หรือเป็นการนำสิ่งที่มีอยู่แล้วมาประยุกต์ด้วยเทคนิค วิธีการ หรือเทคโนโลยีใหม่ ๆ ที่ก่อให้เกิดนวัตกรรมในการปฏิบัติงาน สามารถนำไปใช้ประโยชน์ต่อการปฏิบัติงานในส่วนราชการ หรือต่อประชาชน หรือต่อประเทศชาติ

 **แนวทางการพิจารณาให้ได้รับเงินประจำตำแหน่ง ระดับทรงคุณวุฒิ**

 ผลงานเป็นประโยชน์ต่อการพัฒนาความก้าวหน้าในงาน สามารถใช้เป็นแบบอย่าง เป็นแหล่งอ้างอิง หรือเป็นต้นแบบในการปฏิบัติได้ หรือเป็นการประยุกต์เพื่อให้เกิดการพัฒนา หรือแก้ปัญหาในการปฏิบัติงาน หรือเป็นการนำสิ่งที่มีอยู่แล้วมาประยุกต์ด้วยเทคนิค วิธีการ หรือเทคโนโลยีใหม่ ๆ ที่ก่อให้เกิดนวัตกรรมในการปฏิบัติงาน สามารถนำไปใช้ประโยชน์ต่อการปฏิบัติงานที่เกี่ยวข้องระดับกระทรวงขึ้นไป

 **2) ความรู้ ความชำนาญ หรือความเชี่ยวชาญและประสบการณ์ในการปฏิบัติงาน**

พิจารณาจากผลงานนั้นได้แสดงถึงการใช้ความรู้ความสามารถ ทักษะ สมรรถนะ ประสบการณ์ ความชำนาญงานที่สั่งสมมาในการปฏิบัติงานหรือคิดริเริ่มใหม่ คิดค้น สร้าง หรือประดิษฐ์ขึ้นใหม่ ปรับปรุงหรือแก้ไขใหม่ หรือจัดทำเป็นครั้งแรกหรือคนแรกของส่วนราชการหรือของประเทศ ตามความเหมาะสมกับระดับตำแหน่ง หรือได้ใช้ความสามารถในการตัดสินใจแก้ไขปัญหา กำหนดข้อเสนอแนะ หรือวางแผนรองรับผลกระทบต่าง ๆ ได้เหมาะสมกับระดับตำแหน่ง

 **แนวทางการพิจารณาให้ได้รับเงินประจำตำแหน่ง ระดับทรงคุณวุฒิ**

ผลงานสะท้อนให้เห็นถึงการมีความรู้ความสามารถ ทักษะ สมรรถนะ ประสบการณ์ ความชำนาญงานที่สั่งสมมาในการปฏิบัติงานที่รับผิดชอบ หรือคิดริเริ่มใหม่ คิดค้น สร้าง หรือประดิษฐ์ขึ้นใหม่ ปรับปรุงหรือแก้ไขใหม่ หรือจัดทำเป็นครั้งแรกหรือคนแรกของส่วนราชการหรือของประเทศ ตามความเหมาะสมกับระดับตำแหน่ง หรือได้ใช้ความสามารถในการตัดสินใจแก้ไขปัญหา มีข้อเสนอแนะ

หรือวางแผน...

- 3 -

หรือวางแผนรองรับผลกระทบต่าง ๆ ได้เหมาะสมกับระดับตำแหน่ง เป็นที่ยอมรับในระดับกระทรวง หรือวงวิชาการ/วิชาชีพในระดับชาติ หรือระดับนานาชาติ

 **3) คุณภาพของผลงาน**

 พิจารณาจากความสมบูรณ์ของเนื้อหาสาระ ที่มีการวิเคราะห์ การเรียบเรียงเนื้อหาและสาระสำคัญได้ครบถ้วน เป็นระบบ มีคำอธิบายที่ถูกต้อง ชัดเจน มีการอ้างอิงแหล่งข้อมูลที่ถูกต้อง และเชื่อถือได้ มีการนำความรู้ในเรื่องนั้นไม่ว่าจะหลักการ วิธีการ หรือข้อกฎหมายมาใช้ได้อย่างถูกต้อง บรรลุเป้าหมายที่กำหนดตามโครงการหรือแผนงานและสนองนโยบายของส่วนราชการ หรือนโยบายของรัฐบาล หรือช่วยประหยัดเวลาและงบประมาณ และมีความยุ่งยากซับซ้อนในการดำเนินการที่ยอมรับได้

 **แนวทางการพิจารณาให้ได้รับเงินประจำตำแหน่ง ระดับทรงคุณวุฒิ**

 ผลงานมีคุณภาพดีเด่นเป็นพิเศษ โดยผลงานมีความสมบูรณ์ในการวิเคราะห์ การเรียบเรียงเนื้อหาและสาระสำคัญได้ครบถ้วน เป็นระบบ มีคำอธิบายที่ถูกต้อง ชัดเจน มีการอ้างอิงแหล่งข้อมูลที่ถูกต้องและเชื่อถือได้ มีการนำความรู้ในเรื่องนั้นไม่ว่าจะหลักการ วิธีการ หรือข้อกฎหมายมาใช้ได้อย่างถูกต้อง บรรลุเป้าหมายที่กำหนด หรือช่วยประหยัดเวลาและงบประมาณ และมีความยุ่งยากซับซ้อน ในการดำเนินการสูงมากเป็นพิเศษ

**4. การเผยแพร่ผลงาน**

ผลงานที่นำมาเสนอเพื่อเข้ารับการประเมิน อย่างน้อยต้องมีผลงาน จำนวน 1 เรื่อง (เรื่องที่ 1) ที่มีการนำไปเผยแพร่ตีพิมพ์ในวารสาร ระดับชาติ หรือระดับนานาชาติ

**5. เกณฑ์การตัดสิน**

|  |  |
| --- | --- |
| **องค์ประกอบในการประเมิน** | **คะแนน** |
| 1. ประโยชน์ของผลงาน | 40 |
| 2. ความรู้ ความชำนาญงาน หรือความเชี่ยวชาญและประสบการณ์ในการปฏิบัติงาน | 30 |
| 3. คุณภาพของผลงาน | 30 |
| **รวม** | 100 |

 โดยเกณฑ์ผ่านการประเมินจะต้องได้รับการพิจารณาให้ “ผ่าน” จากคณะกรรมการ ผู้ประเมินเกินกึ่งหนึ่ง และจะต้องได้คะแนนในแต่ละองค์ประกอบไม่น้อยกว่าร้อยละ 85 และได้คะแนนรวม ทุกองค์ประกอบไม่น้อยกว่าร้อยละ 85

**6. ผลการประเมินของคณะกรรมการประเมินผลงาน มี 4 กรณี**

 **6.1 ผ่านการประเมิน** หมายถึง ผลงานดีเด่นมีประโยชน์ในเชิงวิชาการ และมีคุณภาพเหมาะสมกับตำแหน่งที่ขอประเมิน ไม่ต้องปรับปรุง

 **6.2 ปรับปรุงแก้ไขในส่วนที่ไม่เป็นสาระสำคัญ** หมายถึง ปรับปรุงแก้ไขในส่วนที่ไม่เป็นสาระสำคัญให้ครบถ้วนสมบูรณ์ หากผลการพิจารณาเป็นปรับปรุงแก้ไขในส่วนที่ไม่เป็นสาระสำคัญ ให้ผู้ขอประเมินปรับปรุงแก้ไขตามความเห็นของคณะกรรมการประเมิน ภายใน 2 เดือน นับจากวันที่ผู้ขอประเมินรับทราบ การแจ้งให้ปรับปรุงแก้ไข เมื่อผู้ขอประเมินปรับปรุงแก้ไขแล้ว ให้นำเสนอคณะกรรมการพิจารณาอีกครั้ง

  **6.3 ปรับปรุงแก้ไขในส่วนที่เป็นสาระสำคัญ** หมายถึง ผลงานยังมีคุณภาพไม่ถึงระดับ ที่ขอประเมิน แต่เป็นเรื่องที่มีประโยชน์ในเชิงวิชาการสามารถปรับปรุงแก้ไขให้สมบูรณ์ได้ ให้ผู้ขอประเมินปรับปรุงแก้ไขตามความเห็นของคณะกรรมการประเมิน ภายใน 6 เดือน นับจากวันที่ผู้ขอประเมินรับทราบการแจ้ง ให้ปรับปรุงแก้ไข เมื่อผู้ขอประเมินปรับปรุงแก้ไขแล้ว ให้นำเสนอคณะกรรมการพิจารณาอีกครั้ง

 **6.4 ไม่ผ่านการประเมิน** หมายถึง ผลงานมีคุณภาพไม่ถึงระดับที่ขอประเมิน ไม่มีประโยชน์ในเชิงวิชาการ หรือไม่ตรงกับตำแหน่งที่ขอประเมิน หากผู้ขอประเมินประสงค์จะส่งผลงานให้ประเมินใหม่ จะต้องส่งผลงานเรื่องใหม่

**7. การดำเนินการ**...

- 4 -

 **7. การดำเนินการประเมินผลงาน**

 **7.1 การส่งคำขอประเมินผลงาน**

 การประเมินผลงานให้ได้รับเงินประจำตำแหน่งสำหรับตำแหน่งประเภทวิชาการ ระดับทรงคุณวุฒิ ให้ผู้ขอประเมินส่งคำขอประเมินที่มีเอกสารหลักฐานครบถ้วนสมบูรณ์ ผ่านหน่วยงานต้นสังกัด ได้แก่ กรมหรือจังหวัด แล้วแต่กรณี **ไปลงรับที่กระทรวงสาธารณสุข** (กองกลาง สำนักงานปลัดกระทรวงสาธารณสุข) เพื่อดำเนินการประเมินผลงานต่อไป

 **7.2 การดำเนินการประเมินผลงาน**

ให้หน่วยงานที่รับผิดชอบในการประเมินผลงาน ได้แก่ กรมหรือสำนักงานปลัดกระทรวงสาธารณสุข แล้วแต่กรณี จัดเก็บรักษาเอกสารหลักฐานต่าง ๆ ที่จัดทำขึ้นในการประเมินผลงานโดยอาจจัดเก็บ ในรูปแบบไฟล์อิเล็กทรอนิกส์ หรือรูปแบบอื่นตามความเหมาะสม เพื่อประโยชน์ในการติดตาม ตรวจสอบ และประเมินผลการดำเนินการ จาก ก.พ. รวมทั้งเพื่อประโยชน์ในการสืบค้น หรือใช้เป็นตัวอย่างในการจัดทำผลงานของผู้ที่จะประเมินผลงานต่อไป

 **7.3 การตรวจสอบการประเมินผลงาน**

การประเมินผลงานให้ได้รับเงินประจำตำแหน่งสำหรับตำแหน่งประเภทวิชาการ ระดับทรงคุณวุฒิ ในการประเมินผลงานหากได้ตรวจสอบ หรือมีผู้ทักท้วงและได้ตรวจสอบแล้วพบว่า ข้าราชการผู้ขอประเมินผู้ใดแจ้งข้อมูลเกี่ยวกับเรื่องสัดส่วนการจัดทำผลงาน หรือเรื่องอื่น ๆ เกี่ยวกับการจัดทำผลงานเป็นเท็จ หรือมีการลอกเลียนผลงาน นำผลงานของผู้อื่นมาใช้เป็นผลงานของตน หรือมีการจ้างวานผู้อื่นให้จัดทำผลงานให้โดยผลงานที่นำมาจัดทำนั้นไม่ใช่ผลงานที่แท้จริงของตนให้ผู้มีอำนาจสั่งบรรจุตามมาตรา ๕๗ ดำเนินการ ดังนี้

 (๑) ในกรณีที่อยู่ระหว่างการประเมินผลงาน ให้ระงับการประเมินผลงาน

 (๒) ในกรณีที่ผ่านการประเมินผลงานแล้ว ให้ยกเลิกผลการประเมิน

 (๓) ในกรณีที่ได้รับเงินประจำตำแหน่งสำหรับตำแหน่งประเภทวิชาการ ระดับทรงคุณวุฒิแล้ว ให้ยกเลิกคำสั่งให้ได้รับเงินประจำตำแหน่งโดยพลัน

 ทั้งนี้ ให้ดำเนินการทางวินัยแก่ผู้ขอประเมิน และผู้ที่เกี่ยวข้องตามควรแก่กรณี และไม่ให้ผู้ขอประเมินเข้ารับการประเมินผลงานให้ได้รับเงินประจำตำแหน่งสำหรับตำแหน่งประเภทวิชาการ ระดับทรงคุณวุฒิ มีกำหนดเวลาไม่น้อยกว่า 2 ปีนับตั้งแต่วันที่ถูกดำเนินการตาม (๑) (๒ หรือ (๓) แล้วแต่กรณี หากพบว่าข้อทักท้วงนั้นเป็นการกลั่นแกล้งหรือเป็นเท็จ ให้รายงานต่อผู้มีอำนาจสั่งบรรจุตามมาตรา ๕7 เพื่อดำเนินการสอบสวนผู้ทักท้วงให้ได้ข้อเท็จจริง แล้วดำเนินการตามที่เห็นสมควรต่อไปด้วย

**8. ให้ได้รับเงินประจำตำแหน่ง เมื่อผ่านการประเมินผลงานแล้ว**

 - 5 -

**ขั้นตอนการประเมินผลงานให้ได้รับเงินประจำตำแหน่งสำหรับตำแหน่งประเภทวิชาการ**

**ระดับทรงคุณวุฒิ ในสังกัดกระทรวงสาธารณสุข**

**กระทรวงสาธารณสุข**

**(กองกลาง สำนักงานปลัดกระทรวงสาธารณสุข)**

**รับเอกสารคำขอประเมินผลงาน**

**กองบริหารทรัพยากรบุคคล**

**สำนักงานปลัดกระทรวงสาธารณสุข**

**ตรวจสอบเอกสารคำขอประเมินผลงาน**

**เอกสารถูกต้องครบถ้วนสมบูรณ์**

**เอกสารไม่ถูกต้องครบถ้วนสมบูรณ์**

**เลขานุการ จัดส่งเอกสาร และนัดประชุมคณะกรรมการเพื่อพิจารณาผลงาน**

**กองบริหารทรัพยากรบุคคล แจ้งส่วนราชการต้นสังกัด ให้ผู้ขอประเมินแก้ไขเอกสาร ให้ถูกต้อง ครบถ้วนสมบูรณ์**

**ประชุมคณะกรรมการประเมินผลงาน**

**ผลการพิจารณา**

**ไม่ผ่านประเมิน**

**ผ่านการประเมิน**

**ปรับปรุงแก้ไข**

**แจ้งส่วนราชการ ต้นสังกัด ให้แจ้ง ผู้ขอประเมินทราบและให้ผู้ขอประเมินส่งผลงานเรื่องใหม่**

**สาระสำคัญ**

**แจ้งส่วนราชการต้นสังกัด ให้แจ้งผู้ขอประเมินแก้ไขผลงาน**

**ตามมติคณะกรรมการ**

 **ภายใน 6 เดือน**

**ไม่สาระสำคัญ**

**แจ้งส่วนราชการต้นสังกัด ให้แจ้งผู้ขอประเมินแก้ไขผลงาน**

**ตามมติคณะกรรมการ**

 **ภายใน 2 เดือน**

**แจ้งมติ ให้ผู้ที่เกี่ยวข้องจัดทำคำสั่งเสนอ ผู้มีอำนาจสั่งบรรจุ ฯ ลงนามคำสั่งให้ได้รับเงินประจำตำแหน่ง**

**หมายเหตุ การปรับปรุงแก้ไขผลงานทั้งส่วนที่ “ไม่เป็นสาระสำคัญ” และ “ส่วนที่เป็นสาระสำคัญ” ให้ผู้ขอรับการประเมินปรับปรุงแก้ไข**

 **ให้แล้วเสร็จภายในระยะเวลาที่กำหนดในแต่ละกรณี ทั้งนี้ นับจากวันที่ผู้ขอรับการประเมินได้รับทราบการแจ้งแก้ไข
 หากพ้นระยะเวลาที่กำหนด จะถือว่าไม่ประสงค์จะขอรับเงินประจำตำแหน่ง**

- 6 -

**เอกสารส่งคำขอประเมินผลงานให้ได้รับเงินประจำตำแหน่งสำหรับตำแหน่งประเภทวิชาการ**

**ระดับทรงคุณวุฒิ ในสังกัดกระทรวงสาธารณสุข**

1. หนังสือนำส่งจากหน่วยงานต้นสังกัด จำนวน 1 ฉบับ

2. แบบแสดงรายละเอียดประกอบการขอประเมินผลงาน จำนวน 5 เล่ม

 (ฉบับที่มีลายเซ็นจริง 1 และสำเนา 4 เล่ม)

3. ผลงานวิชาการฉบับเต็ม (Full Paper) (ถ้ามี) จำนวน 5 เล่ม

4. วารสารเผยแพร่ผลงาน

 3.1 วารสารฉบับจริง จำนวน 1 เล่ม

 3.2 สำเนาวารสาร (Reprint) จำนวน 5 เล่ม

5. หนังสือรับรองผลงานวิชาการ (กรณีเผยแพร่ในวารสาร Online) จำนวน 1 ฉบับ